Брыгада КАП «Гродна»

Брыга́да Ко́рпуса ахо́вы паме́жжа «Гро́дна» () — шостая паўбрыгада Корпуса аховы памежжа часоў міжваеннай Польскай Рэспублікі, якая размяшчалася ў 1927—1939 гадах у Гродна і Друскеніках.

 Гісторыя 
На паседжанні палітычнага камітэта Рады міністраў Польскай Рэспублікі, якое адбывалася 21—22 жніўня 1924 года было прынята рашэнне аб стварэнні адмысловага ўзброенага фармавання для аховы ўсходняй мяжы, з прычыны чаго 12 верасня 1924 г. польскае Міністэрства вайсковых спраў выдала распараджэнне аб стварэнні Корпуса аховы памежжа, а 17 верасня таго ж года — дапаўненне з указаннем яго структуры. На трэцім этапе арганізацыі гэтага вайсковага ўтварэння на падставе  распараджэння міністра спраў вайсковых №1099 была заснавана шостая памежная брыгада.

Увосень 1927 года ў яе складзе была ўтворана шостая паўбрыгада аховы памежжа, камандаванню якой сталі падпарадкоўвацца два памежныя і адзін рэзервовы батальёны, а таксама адзін кавалерыйскі эскадрон. Спачатку камандаванне паўбрыгады размяшчалася ў Друскеніках, але неўзабаве было перанесена ў Гродна. Па звестках 1928 года, падраздзяленне ахоўвала адрэзак дзяржаўнай мяжы працягласцю ў 343.795 км.

У ліпені 1929 года 6-я паўбрыгада была перайменавана ў брыгаду «Гродна» згодна з правілам, у адпаведнасці з якім адзінкі Корпуса аховы памежжа сталі называцца паводле мясцовасцяў іх дыслакацыі. Тое ж самае адбылося і з усімі адзінкамі, якія ўваходзілі ў яе склад. Праз два гады нумарацыя адзінак, якая ў 1929—1931 г. з’яўлялася дадатковай, увогуле была скасавана. Акрамя гэтага, падраздзяленне стала падпарадкоўвацца непасрэдна камандаванню Корпуса аховы памежжа, хаця яе склад застаўся нязменным. Станам на 1931 г., штаб брыгады размяшчаўся ў Гродна на вуліцы Брыгіцкай, 1.

У плане навучання брыгадзе была падпарадкавана Цэнтральная ўнтэр-афіцэрская школа Корпуса аховы памежжа ў крэпасці Асавец на Падляшшы. З мэтай павелічэння патрэбнай колькасці кваліфікаваных вайскоўцаў-сапёраў, у 1931 г. сапёрныя роты з’явіліся пры ўсіх памежных брыгадах. Яны дзяліліся на 4 тыпы і называліся ў адпаведнасці з адзінкамі іх размяшчэння. У брыгадзе «Гродна» была ўтворана рота трэцяга тыпу, якая ўтрымлівала два ўзводы па тры дружыны і гаспадарчую дружыну. Штат роты складаўся з трох афіцэраў, дзевяці ўнтэр-афіцэраў і 80 шараговых жаўнераў.

Напачатку 1939 года быў расфармаваны батальён «Сувалкі», які ўваходзіў у склад брыгады, а ахоўваны ім адрэзак польска-нямецкай мяжы перададзены Памежнай стражы. 15 мая 1939 г., пасля скасавання палка «Вільна» і ліквідацыі яго камандавання, батальёны «Трокі», «Няменчын» і «Новыя Свянцяны» разам з эскадронам кавалерыі «Новыя Свянцяны» былі далучаны да брыгады «Гродна».

24-27 жніўня 1939 года падчас мабілізацыі з адзінак брыгады «Гродна» былі сфармаваны падраздяленні 33-й рэзервовай пяхотнай брыгады. Пасля заканчэння яе мабілізацыі, брыгада была канчаткова скасавана.

 Структура 

 Арганізацыя ў 1927 годзе 
 23-ы памежны батальён
 24-ы памежны батальён
 29-ы рэзервовы батальён
 19-ы кавалерыйскі эскадрон

 Арганізацыя ў 1929 годзе 
 Камандаванне брыгады
 23-ы памежны батальён
 24-ы памежны батальён
 29-ы рэзервовы батальён
 19-ы кавалерыйскі эскадрон
 Цэнтр падрыхтоўкі сапёраў
 1-я выведвальная пляцоўка «Сувалкі»

 Арганізацыя на пачатку 1930-х гадоў 
 Камандаванне брыгады
 23-ы памежны батальён «Араны»
 24-ы памежны батальён «Сейны»
 29-ы рэзервовы батальён «Сувалкі»
 19-ы кавалерыйскі эскадрон «Алькенікі»
 Цэнтр падрыхтоўкі сапёраў
 1-я выведвальная пляцоўка «Сувалкі»

 Кіраўніцтва 

 Камандзіры брыгады 
 чэрвень 1927 — чэрвень 1930 — дыпламаваны палкоўнік пяхоты Мікалай Болтуць
 чэрвень 1930 — 1935 — палкоўнік пяхоты Станіслаў Калабінскі
 1935 — жнівень 1939 — палкоўнік пяхоты Стэфан Леан Бестэк

 Штат брыгады ў чэрвені 1939 года 
 Камандзір — палкоўнік Стэфан Леан Бестэк
 Камандзір штаба — падпалкоўнік Уладзіслаў Невяроўскі
 Першы намеснік камандзіра штаба — капітан пяхоты Эдмунд Аляксандр Якуб Ржэвускі
 Другі намеснік камандзіра штаба — ротмістр Эдмунд Крыжаноўскі
 Камандзір узвода — маёр Анджэй Яраш

 Зноскі 

 Літаратура 









Катэгорыя:Корпус аховы памежжа
Катэгорыя:1927 год у Гродне
Катэгорыя:Арганізацыі Гродна